Koelkop vlieënier land veilig ná slang kop uitsteekRudolf Erasmus moes Maandag ’n noodlanding met sy Beechcraft Baron 58 maak nadat hy ’n slang gewaar het. (Foto: Verskaf / Brian Emmenis) ŉ Jong vlieënier van Mpumalanga word as ŉ held geloof nadat hy kalm gebly en ŉ noodlanding uitgevoer het toe ŉ slang hom Maandag in sy Beechcraft Baron 58 verras het. Rudolf Erasmus (30) het met vier passasiers van Worcester na Mbombela gevlieg toe hy die slang – vermoedelik ŉ uiters giftige Kaapse Kobra – reg by hom gewaar en selfs teen sy lyf gevoel het. Brian Emmenis, lugskoukommentator en lugvaartkenner, het Woensdag aan Maroela Media gesê Erasmus het koelkop gebly en eindelik ŉ noodlanding by ŉ klein lughawe op Welkom in die Vrystaat gedoen nadat hy kort tevore op Bloemfontein brandstof ingegooi het. Dít boonop in gure en onstuimige weerstoestande. Die vlieënier Rudolf Erasmus saam met twee van sy passasiers, Carl Potgieter en Christo Strydom. (Foto: Verskaf / Brian Emmenis) “Hy [Erasmus] word nou wyd as ŉ aboslute held beskryf,” het Emmenis gesê. “Hy is deur die hoof van burgerlike lugvaart geloof as ŉ uitmuntende vlieënier en ŉ ware lugvaartheld. Hy het nie net sy lewe nie, maar ook dié van sy vier passasiers, gered. As hy paniekerig geraak het, kon daai vliegtuig neergestort het, ook bo-op huise wat naby die lughawe geleë is.” Emmenis, wat meer as 40 jaar ondervinding op verskeie lugvaartgebiede het, was self uiters beïndruk met die jong vlieënier wat hy Maandag vir die eerste keer ontmoet het. Johan de Klerk, slangvanger, soek na die slang op die vliegtuig. (Foto: Verskaf / Brian Emmenis) “Ek werk met honderde vlieëniers en weet waartoe hulle in staat is. “Hy was kalm en het homself nie as held grootgepraat nie. Hy het gesê ‘ek het gedoen wat ek moes doen’. Ek, wat bang is vir slange, sou dalk uit daai vliegtuig gespring het.” Emmenis, wat op Welkom woon, sê hy het hom “boeglam geskrik” toe hy Maandag deur ŉ senior amptenaar van Kishugu-lugvaart [in Mbombela waar Erasmus werksaam is] na die toneel ontbied is met nuus dat een van Kishugu se vlieëniers ŉ noodlanding moes doen nadat “ŉ Kaapse kobra in sy hemp beland het”. Emmenis het dadelik ook ŉ plaaslike slangvanger, Johan de Klerk, na die toneel ontbied. Volgens Emmenis het Erasmus iets “koud en nat” teen sy heup gevoel en aanvanklik gedink dis dalk sy waterbottel wat lek. Toe hy kyk, het hy die groot slang gewaar. “Hy het kalm gebly en die vliegtuig veilig geland. Dit ten spyte van die weer én ŉ dodelike slang.” In ŉ onderhoud met Laevelder, die Mpumalanga-koerant, sê Erasmus dat die slang onder sy sitplek ingeseil het en dat hy vir ŉ paar minute doodstil gebly het, voordat hy sy passasiers in kennis gestel het. Brian Emmenis, lugskoukommentator en lugvaartkenner. (Foto: Verskaf) “Toe hulle land, het hulle blitsvinnig by die vliegtuig uitgeklim. Ek het toe by hulle aangesluit en ons het vir die slangvanger gewag,” het Emmenis verder gesê. Volgens hom het die slangvanger en sy span tot laataand na die slang gesoek en lokvalle probeer stel, maar niks gevind nie. Na verneem word, het Erasmus tot Woensdag in die Welkom-omgewing gebly terwyl tegnici ook die vliegtuig gefynkam het op soek na die slang – weer sonder enige sukses. Erasmus is Woensdag terug Mbombela toe – moontlik met sy ongenooide passasier steeds aan boord. “Ons weet die slang het saamgekom van Worcester af. Waar die slang hom tans bevind, weet niemand nie.” Die slang is in Worcester by die wiel van die vliegtuig gewaar. Die enjins en vliegtuig is glo egter deursoek voordat die vliegtuig opgestyg het, en daar is aanvaar dat die slang nie op die vliegtuig is nie. Op dié foto kan die slang by die vliegtuig se wiel gesien word. (Foto: Verskaf deur Brian Emmenis) Chris Hobkirk van Lowveld Venom Suppliers sê hy is bewus van die voorval, maar dat daar nog nie bevestig is of dit inderdaad ŉ Kaapse kobra is nie. Hy sê indien dit wel die geval is, is dit een van die giftigste slange. Hy sê hoewel dit ŉ uiters intimiderende slang is, is dit nie aggressief nie, en sal waarskynlik net pik as dit bedreig voel. Hobkirk sê Erasmus het die regte ding gedoen deur kalm te bly en stil te sit. Die vliegtuig sal vermoedelik in Mbombela verder deursoek word.